Það hefur vakið athygli gesta í Snæfelsbæ í sumar hversu mikið er um gervihnattadiska í bæjarfélaginu . “ Margir þeirra sem hafa slíkan búnað hjá sér , hafa ekki sótt um leyfi hjá bæjaryfirvöldum til að setja upp þessi tæki , ” sagði Kristinn Jónasson bæjarstjóri í samtali við Skessuhorn . “ Bærinn hefur auglýst mikið í vor og bent fólki sem væri í þeim hugleiðingum eða hefðu þegar sett upp gervihnattabúnað , að sækja um leyfi til umhverfis - og skipulagsnefndar . Í framhaldi af því hefur fólk aðeins tekið við sér og sótt um leyfi , en þó ekki allir og munum við tala við þá sem hafa ekki sótt um leyfi . Sumir gera sér ekki grein fyrir því að það þurfi leyfi til þess að setja upp slíkan búnað , en þetta eru breytingar á húsnæði sambærilegar við að það þarf leyfi til að skipta um glugga og annað sem kemur að breytingum á útliti . Við reynum um leið og leyfin eru veitt að passa að uppsetningar diskanna sé ekki út í hött , ” segir Kristinn . Aðspurður segir hann að mest sé um að erlent fólk í bæjarfélaginu setji upp gervihnattabúnað til þess að sjá fréttir og annað frá sínu heimalandi . “ En ég vil ítreka það enn frekar að það þarf að sækja um leyfi hjá okkur áður , ” sagði Kristinn að lokum .